  Наталья Тетерина Туннэ, 15-тӥ тулыспалэ, Вавожысь Лулчеберетъя ёрос юртын XXI элькун «Герд лыдӟонъёс» ортчозы. Радъясьёс 350 пала пыриськисьёсты возьмало. Туэ ужрад Кузебай Гердлэн вордскем дырысеныз 120 ар тырмонлы сӥземын. Конференция «Кузебай Герд улэ асьмемын ӵош» нимаське.  Элькунысь тодосчиос, озьы ик пиналъёс Кузебай Гердлэн пӧртэм ӧръёсын ужамезъя докладъёс дасязы: «Гердлэн кылыз: удмурт кыл дунне кылъёс пӧлын» — Алексей Арзамасов, кылосбур тодосъя доктор; «Зэм ик-а Кузебай Герд улэ асьмемын ӵош?» — Галина Шушакова, кылосбур тодосъя кандидат; «Герд туннэ но ӵуказе» — Александр Шкляев, кылосбур тодосъя кандидат; «Кузебай Гердлэн улон сюресэзъя малпанъёс» — Николай Кузнецов, Россиысь но Удмуртиысь гожъясьёслэн огазеяськонзылэн ёзчиез; «Кузебай Герд но туала удмурт нимкылъёс бордын ужан» — Валентина Ившина, педагоги тодосъя кандидат; «Кузебай Герд интернет ресурсъёсын» - Людмила Бусыгина, кылосбур тодосъя кандидат; «Владельческая коллекция Ф. К. Ермакова в Национальной библиотеке» — Лариса Дмитриева, кылосбур тодосъя кандидат; «Мадиськон ӝытъёс» — Анна Зайцева, Гурезь-Пудгаысь шоръёзо школаын 10-тӥ классын дышетскись; «Кузебай Гердлэн дышетскисьёсыз но ужъюлтошъёсыз — милям улосчиосмы» — Светлана Щёткина, Гурезь-Пудгаысь шоръёзо школаысь историяя дышетӥсь ; «Кузебай Гердлэн улон но ужан сюресэзлэн азинскемез» — Денис Мишкин, Дарина Бускина, Лариса Гилазова, Кузебай Герд нимо йӧскалык гимназиын дышетскисьёс (дышетӥсьсы: Марина Сергеева). Со сяна, ужрадын Кузебай Герд нимо йӧскалык премилэсь 2017-тӥ ар понна лауреатъёссэ данъялозы. Таяз радэ данъетэз басьтозы нылпи кылбурчи, «Удмуртия» издательстволэн азьвыл валтӥсь редакторез Вениамин Ившин но Кияса ёросысь Уддяди гуртысь Росси Федерациысь калык творчествоя дано «Инвожо» коллективлэн кивалтӥсез Надежда Пахомова. Вавожын ужа ивортодэтъя «Удмуртия» агентстволэн корреспондентэз. Нунал ӵоже со отысь ивортонъёс лэсьтылоз. «Кузебай Гердлы — 120» темая мукет иворъёс. Тегъёс: Вавож Удмуртия Мерлык КузебайГерд Гердлыӟдонъёс  